Patvirtinta

Lietuvos Respublikos kultūros ministro

2014 m. sausio 10 d. įsakymu Nr. ĮV-18

**STIPENDIJŲ KULTŪROS KŪRĖJAMS SKYRIMO TVARKOS APRAŠAS**

**I. BENDROSIOS NUOSTATOS**

1. Stipendijų kultūros kūrėjams tvarkos aprašas (toliau – aprašas) nustato stipendijų kultūros kūrėjams (toliau – stipendijos) rūšis, dydį, mokėjimo trukmę, paraiškų pateikimą ir vertinimą, stipendijų skyrimą, mokėjimą ir atsiskaitymą už jas.

2. Stipendijos mokamos iš Lietuvos kultūros tarybai (toliau – Taryba) skirtų lėšų. Stipendijos yra valstybės stipendijos.

3. Gauti stipendijas turi teisę kultūros kūrėjai ir menininkai, neturintys meno kūrėjo statuso – Lietuvos Respublikos piliečiai, kitų Europos Sąjungos valstybių ir trečiųjų valstybių piliečiai (jeigu jų veiklos objektas yra Lietuvos menas ir kultūra ir jų sklaida) (toliau kartu – kultūros kūrėjai).

**II. STIPENDIJŲ RŪŠYS, DYDIS IR mokėjimo TRUKMĖ**

4. Stipendijų rūšys yra šios:

4.1. individuali stipendija – skiriama individualiai kultūros kūrėjų kūrybinei raiškai skatinti;

4.2. edukacinė stipendija – skiriama kultūros kūrėjų profesiniam meistriškumui tobulinti (dalyvauti stažuotėse, kursuose, konferencijose, simpoziumuose ir kitoje veikloje, kuri skirta profesiniam meistriškumui tobulinti).

5. Stipendijos dydis – 10 bazinių socialinių išmokų per mėnesį.

6. Stipendijų mokėjimo trukmė:

6.1. individualios stipendijos – iki 2 metų;

6.2. edukacinės stipendijos – iki 6 mėnesių.

**III. PARAIŠKŲ PATEIKIMAS**

7. Tarybos pirmininko nustatytos formos kultūros kūrėjų paraiškos gauti stipendiją (toliau – paraiškos) priimamos paskelbus apie jų priėmimą Tarybos ir Kultūros ministerijos interneto svetainėse ir specializuotuose kultūros ir meno periodinės spaudos leidiniuose.

8. Skelbime nurodoma:

8.1. paraiškų priėmimo laikas;

8.2. paraiškų pateikimo būdas;

8.3. paraiškas priimančių Tarybos skyrių telefonų numeriai ir elektroninio pašto adresai;

8.4. kita reikiama informacija.

9. Kartu su paraiška privaloma pateikti gyvenimo ir kūrybinės veiklos aprašymą. Teikiant paraišką edukacinei stipendijai gauti, papildomai privaloma pateikti dokumentus, kurie patvirtina kvietimą į stažuotę, konkursą, simpoziumą, kūrybinę stovyklą, konferenciją ir pan. Kartu su paraiška galima pateikti kitus dokumentus (jų kopijas), kurie pagrindžia paraiškoje nurodytą informaciją.

10. Paraiškos priimamos:

10.1. paraiškos gauti individualią stipendiją priimamos kartą per metus – nuo spalio 1 d. iki spalio 31 d.;

10.2. paraiškos gauti edukacinę stipendiją priimamos du kartus per metus – nuo gegužės 1 d. iki birželio 1 d. ir nuo spalio 1 d. iki spalio 31 d.

11. Kultūros kūrėjas, pretenduojantis gauti stipendiją, gali teikti tik vieną paraišką gauti vienos rūšies stipendiją.

12. Paraiškų neturi teisės teikti ir stipendijų gauti:

12.1. Tarybos narių susirinkimo nariai, Tarybos ekspertai ir Lietuvos kino centro prie Kultūros ministerijos direktoriaus įsakymu sudarytos Kino tarybos nariai;

12.2. kultūros kūrėjai, dirbantys Lietuvos Respublikos biudžetinėse įstaigose, – veiklai, kuri nurodyta jų darbo sutartyse, pareigybių aprašymuose;

12.3. gavę stipendijas kultūros kūrėjai (išskyrus edukacinės stipendijos gavėjus), – nepraėjus vieneriems metams nuo jiems skirtos stipendijos mokėjimo pabaigos;

12.4. nepateikę ataskaitų už gautas stipendijas kultūros kūrėjai.

13. Paraiškos Tarybai siunčiamos paštu (galioja pašto spaude nurodyta data), pristatomos asmeniškai arba elektroniniu paštu (patvirtintos saugiu elektroniniu parašu).

14. Paraiškos Tarybos pirmininko ar jo įgalioto asmens sprendimu nesvarstomos, jeigu:

14.1. pateiktos pasibaigus skelbime nurodytam paraiškų priėmimo laikui;

14.2. nepateikti visi paraiškoje nurodyti prašomi pateikti dokumentai.

**IV. PARAIŠKŲ VERTINIMAS**

15. Paraiškas vertina Tarybos ekspertai, kurie veikia pagal Lietuvos kultūros tarybos įstatymą, ir Kino taryba, kuri veikia pagal Lietuvos kino centro prie Kultūros ministerijos direktoriaus įsakymu tvirtinamus nuostatus (toliau kartu – ekspertai).

16. Paraiškos perduodamos ekspertams svarstyti per 20 darbo dienų nuo paskutinės paraiškų priėmimo dienos, nurodytos skelbime. Ekspertai gautas paraiškas įvertina per 15 darbo dienų.

17. Ekspertas, gavęs vertinti paraišką, kuri neatitinka jo ekspertinės veiklos srities, gali ją grąžinti Tarybai ir rekomenduoti, kurios srities ekspertui ją tikslinga perduoti vertinti.

18. Ekspertai paraiškas vertina šiais aspektais:

18.1. kultūros kūrėjo ankstesnės veiklos rezultatai (jeigu kultūros kūrėjui buvo skirta stipendija, analizuojami jos mokėjimo laikotarpio veiklos rezultatai), jos aktualumas ir svarba kultūros ir meno raidai, veiklos rezultatų sklaidos apimtis;

18.2. valstybių (Lietuvos Respublikos, kitų Europos Sąjungos valstybių arba trečiųjų valstybių), savivaldybių ar kitų finansinių šaltinių lėšų suma, skirta kultūros kūrėjo paraiškoje nurodytai veiklai vykdyti.

19. Ekspertai vienodos svarbos prioritetus teikia:

19.1. vertindami individualių stipendijų paraiškas:

19.1.1. jauniesiems kultūros kūrėjams (asmenims nuo 18 iki 35 metų);

19.1.2. kultūros kūrėjams, kurie paraiškose nurodytai veiklai vykdyti nėra gavę valstybių Lietuvos Respublikos, kitų Europos Sąjungos valstybių arba trečiųjų valstybių), savivaldybių (ar kitų finansinių šaltinių lėšų;

19.1.3. kultūros kūrėjams, kuriems nebuvo skirtos stipendijos;

19.1.4. kultūros kūrėjams, kurių paraiškose nurodyta veikla turi išplėtotas sklaidos galimybes (sudaryti planuojamų koncertų, parodų sąrašai, seminarai ir kita veikla, susijusi su paraiškoje nurodytos veiklos sklaida);

19.1.5. kultūros kūrėjams, gyvenantiems ir kuriantiems ne Vilniaus mieste;

19.2. vertindami edukacinių stipendijų paraiškas:

19.2.1. Nuostatų 19.1.1-19.1.5 papunkčiuose numatytais atvejais;

19.2.2. aktyvaus dalyvavimo edukacinei veiklai (kai konferencijoje skaitomas pranešimas, dalyvaujama diskusijose);

19.2.3. edukacinei veiklai, skirtai klausimams, objektams ar technologijoms, neišsamiai nagrinėjamiems arba nenagrinėjamiems Lietuvos Respublikoje (sprendimą dėl objektų ar technologijų nagrinėjimo išsamumo priima ekspertai).

20. Edukacinės stipendijos neskiriamos studijų aukštosiose mokyklose išlaidoms padengti.

21. Konkrečią stipendijos mokėjimo kultūros kūrėjui trukmę ekspertai Tarybai rekomenduoja nustatyti atsižvelgiant į paraiškoje nurodytos veiklos išlaidas ir apimtį.

22. Ekspertai sudaro pateiktų paraiškų reitingų lenteles ir kartu su savo išvadomis dėl stipendijų skyrimo pateikia jas svarstyti Tarybos narių susirinkimui.

**V. STIPENDIJŲ SKYRIMAS**

23. Kultūros ministras nustato stipendijų kvotas atskiroms kultūros ir meno sritims.

24. Stipendijas skiria Tarybos narių susirinkimas, atsižvelgdamas į ekspertų išvadas, per 10 darbo dienų nuo šių išvadų gavimo Taryboje dienos.

**VI. STIPENDIJŲ MOKĖJIMAS IR ATSISKAITYMAS**

25. Taryba per 20 darbo dienų nuo Tarybos narių susirinkimo narių sprendimo pasirašo su kultūros kūrėju, kuriam skirta stipendija, Tarybos nustatytos formos sutartį, kurioje numatytas veiklos, kuriai vykdyti skirta stipendija, vykdymo terminas, lėšų pervedimo ir atsiskaitymo tvarka, šalių atsakomybė už sutarties nevykdymą ir kitos sąlygos.

26. Stipendijos gavėjui stipendija mokama kas mėnesį į jo nurodytą banko sąskaitą.

27. Stipendijų mokėjimas nutraukiamas, jeigu stipendijos gavėjas:

27.1. miršta;

27.2. atsisako stipendijos raštu;

27.3. stipendijai gauti pateikia neteisingus (suklastotus) duomenis (dokumentus);

27.4. nevykdo veiklos, kuriai vykdyti skirta stipendija (po to, kai Tarybos narių susirinkimas pritaria ekspertų rekomendacijai nutraukti stipendijos mokėjimą).

28. Pasibaigus stipendijos mokėjimo terminui, ne vėliau kaip per mėnesį kultūros kūrėjas, kuriam skirta stipendija, privalo Tarybai pateikti Tarybos nustatytos formos veiklos ataskaitą (toliau – ataskaita). Jeigu veikla trunka ne vienerius metus (įskaitant laikotarpį nuo sutarties pasirašymo iki gruodžio 31 dienos), stipendiją gaunantis kultūros kūrėjas turi teikti Tarybai ataskaitą už praėjusius metus kasmet iki sausio 31 dienos.

29. Ataskaita siunčiama paštu, pristatoma Tarybai tiesiogiai arba elektroniniu paštu (patvirtinta saugiu elektroniniu parašu).

30. Paraiškos, ataskaitos ir jų Tarybos nustatytos formos registrai Taryboje saugomi 3 metus.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_